Head erakonnakaaslased

Ma tänan Teid kõiki, kes viimaste kuude jooksul on andnud enda panuse Isamaa valimisprogrammi koostamisse. Nende Euroopa Parlamendi valimiste tähtsust ei tohi alahinnata. Meil on selge eesmärk: Isamaa läheb neid valimisi võitma!

Euroopa Liidule pani aluse Söe ja Terase Ühendus, mille peamiseks ideeks oli tugev majanduskoostöö, et tagada rahu. Peame seda meeles pidama.

Viimastel aastatel oleme kogenud kriisi kriisi järel. Seda ebakindlust ja ebastabiilsust suurendab Reformierakonna juhitud valitsuse poliitika. Meie, Isamaa ülesanne on viia olulised otsused Eestis ja Euroopas õigele teele.

Neil valimistel ei vali Eesti inimesed endale diplomaate või esindajaid kusagile kaugele välismaale. Juunis toimuvad valimised on põhimõtteline maailmavaateline valik. Eesti kontekstis tähendab see rahvahääletust tänase valitsuse poliitika osas. Euroopa Liidu kontekstis tähendab hääl Isamaale häält tugevale julgeolekupoliitikale, rahvusriikide liidule ning tervest mõistusest lähtuvale majandus- ja keskkonnapoliitikale.

Julgeolekut puudutavates küsimustes on Isamaa sõnum selge: Euroopa Liit ei ole teinud piisavalt selleks, et Ukraina käimasoleva sõja võidaks. Euroopa Liit ei ole teinud piisavalt selleks, et liikmesriigid oleksid kaitstud.

Euroopas käib juba kolmandat aastat täiemahuline sõda ning ukrainlased võitlevad juba 11. aastat enda iseseisvuse eest. Venemaa agressiivne käitumine ei ole meile olnud kunagi üllatuseks. Meie teadsime, et Putini režiim jätkab samme impeeriumi taastamise suunas. Seetõttu peame olema Euroopa kaine mõistus ja südametunnistus nii täna kui tulevikus.

Ukraina peab selle sõja võitma. Selleks vajavad nad Euroopa Liidu ja kogu demokraatliku maailma abi. Putini pealetung Euroopale tuleb peatada Ukrainas.

Peame tegema senisest kordades enamat. See tähendab sõjalise ja majandusliku abi mitmekordistamist. See tähendab Venemaa majanduse täielikku isoleerimist ning sõjakurjategijate vastutusele võtmist.

Euroopa Liidu liikmesriigid peavad tõstma enda kaitsekulutused 3%-ni SKT-st. Peame tegema vajalikud investeeringud riigikaitsesse, käivitama kaitsetööstuse ning tihendama koostööd relvahangete ning kriitilise tähtsusega tehnoloogiate vallas. Nii nagu ei tohi me istuda sõltlastena Venemaa gaasijuhtmete ja naftatorude otsas, ei tohi me sõltuda autokraatide ja diktaatorite armust tulevikutehnoloogiate ja strateegiliste maavarade osas.

Oluline on tagada Eesti ja Euroopa Liidu välispiiride kaitse. Mäletame 2020. aasta katseid tekitada sisserände kriis Poola ja Leedu piiridel ning käesoleva aasta katseid Soome piiril. Mäletame ka Venemaa „rohelisi mehikesi” Ukrainas 2014. aastal ning põgenikekriisi aasta aega hiljem. Euroopa Liidu välispiir peab olema kaitstud. See tähendab piiritaristu välja ehitamist ning Frontexi tugevdamist. Ebaseaduslikku rännet ja hübriidohte on võimalik ennetada, kuid see eeldab tugevat Euroopa välispiiri.

Head erakonnakaaslased

Järgmiste aastate teiseks suureks väljakutseks saab majanduspoliitika. Euroopa Liit loodi majandusliiduna. Mis on juhtunud? Eesti majandus on juba kolmandat aastat järjest languses. Euroopa Liidu majandus tammub ühe koha peal.

Kliimaväljakutsega tuleb tegeleda, kuid see ei saa käia plaanimajanduse vormis. Majanduskasvu eelduseks on vaba konkurents, vähene bürokraatia ning mõistlikud sisendihinnad.

Soov luua täiendavat rikkust ning soov luua ja säilitada töökohti ei ole tagurlikkus, vaid terve mõistus. Selleks, et liikuda seatud keskkonnaeesmärkide poole vajame tugevat majandust.

Isamaa programmis on ettepanekud, mis tagavad meie energiajulgeoleku ning mõistlikud energiahinnad. Oleme välja tulnud konkreetsete ettepanekutega, kuidas vähendada keelde, piiranguid ning liigset bürokraatiat.

Täiendavad rohepöörde algatused tuleb seisma panna. Suurendada tuleb investeeringuid tootmisvõimsusesse, et Eesti ja Euroopa Liit suudaksid enda energiavajaduse katta. Madalad sisendihinnad toetavad tugevat majandust.

Samas rõhutan, et on palju asju mida saame teha siseriiklikult. Eesti majanduse elavdamiseks ja tasuvate töökohtade loomiseks tuleb valitsusel lõpetada maksutõusude kaskaad ja majandusvaenulik poliitika. Sellest peame neil valimistel ausalt rääkima. Miks on inflatsioon Eestis kõrgem ning majanduslangus suurem kui naaberrikides? Selle eest ei vastuta Euroopa Liit, vaid tänane, Reformierakonna juhitud valitsus.

Peame ausalt vastama küsimusele: mis saab meie põllumajandusest ja toidujulgeolekust? Maaelu ja põllumajanduse elushoidmine on Eestile elulise tähtsusega küsimus. Eesti ei alga mitte Tallinna või mõne teise suurema linna piiridest, vaid meie juured on maal. Ametisoleva valitsuse käes olev maksukirves raiub neid täna läbi.

Isamaa julgeb otsustada ning viia majanduspoliitika õigele teele. Meie valimisprogramm on aus. Erinevalt tänastest valitsuserakondadest ei valeta me inimestele. Meie ettepanekud ei pruugi panna ideoloogilisi rohepöörajaid aplodeerima, kuid meie ettepanekud toetavad tööstust, ettevõtlust ja põllumajandust.

Head kuulajad

Isamaa on ainuke erakond Eestis, mis kuulub Euroopa suurima poliitperekonna – kristlik-demokraatlikke ja konservatiivseid erakondi ühendava Euroopa Rahvapartei ridadesse. See tähendab, et meie häälel on kaalu. Suudame seista Eesti ja euroopaliku elulaadi eest.

Isamaal on tugev valimisnimekiri. Nii nagu meie kandidaadid, käsitleb ka meie programm kõiki olulisi valdkondi: julgeolek, majandus, haridus, sotsiaal- ja regionaalpoliitka ning noored.

Täna peame rohkem kui kunagi varem mõtlema ka Euroopa Liidu tulevikule. Eesti on kuulunud Euroopa Liitu 20 aastat. Liigagi tihti kuuleme, et Eesti leppis ühe või teise piirangu või otsusega. Oleks aeg lasta lahti mõtteviisist nagu me ei oleks samaväärsed vanemate liikmesriikidega. Eesti peab olema enesekindel. Oleme liitlastele usaldusväärne ja koostööle orienteeritud partner, kuid seejuures peame julgema seista oma rahvuslike huvide eest.

Järgnevatel aastatel seisavad ees sisulised arutelud Euroopa Liidu laienemise teemal. Toetame laienemise jätkamist, kuid seejuures peame selgelt kõrvale lükkama katsed siduda laienemine Euroopa Liidu aluslepingute muutmisega.

Selleks, et väiksemate liikmesriikide hääl jääks kõlama, tuleb säilitada ühehäälsuspõhimõte ning austada liikmesriikide otsustusõigust lähtudes kehtivatest aluslepingutest.

Meil ei ole vaja enda otsuseid kuskile ära delegeerida, vaid meil peab olema julgust ja tarkust, et neid otsuseid ise langetada.

Eesti valija peab langetama 9. juunil olulise otsuse. Mina usun, et Eesti valija soovib näha ausust. Eesti valija soovib, et erakonnad pakuksid lahendusi tegelikele väljakutsetele ning kõige olulisematele küsimustele.

Isamaal on need vastused olemas. Näitame tänasele valitsusele punast kaarti ja läheme neid valimisi võitma!